ใบโพธิ์คว้างานประกันภัยกลุ่มกฟผ.4หมื่นคน
ไทยพาณิชย์นิวยอร์คไลฟ์ คว้าประกันกลุ่ม สหกรณ์ออมทรัพย์การไฟฟ้าฝ่ายผลิต 3 ปี รับเบี้ยกว่า 600 ล้านบาท
10 ส.ค. 2554

ไทยพาณิชย์นิวยอร์คไลฟ์ คว้าประกันกลุ่ม สหกรณ์ออมทรัพย์การไฟฟ้าฝ่ายผลิต 3 ปี รับเบี้ยกว่า 600 ล้านบาท
นายบัณฑิต เจียมอนุกูลกิจ กรรมการผู้จัดการใหญ่ บริษัท ไทยพาณิชย์นิวยอร์คไลฟ์ประกันชีวิต หรือ SCNYL เปิดเผยว่า สหกรณ์ออมทรัพย์การไฟฟ้าฝ่ายผลิตแห่งประเทศไทย หรือ สอ.กฟผ.เห็นชอบให้บริษัทเป็นผู้ให้ความคุ้มครองและรับประกันประกันชีวิต และประกันอุบัติเหตุกลุ่มแก่สมาชิกสหกรณ์และสมาชิกสมทบกว่า 4 หมื่นคนทั่วประเทศ เป็นระยะเวลา 3 ปี 
โดยได้รับเบี้ยประกันในปี 2554 กว่า 197 ล้านบาท และตลอดระยะเวลา 3 ปี จะมีมูลค่าทั้งสิ้นกว่า 600 ล้านบาท
การลงนามในครั้งนี้ จะทำให้สมาชิกและครอบครัวของ สอ.กฟผ.มีหลักประกันในชีวิต โดยเฉพาะอย่างยิ่งในภาวะปัจจุบันที่มีความเสี่ยงภัยต่างๆ เกิดขึ้นอย่างต่อเนื่องทั่วโลก ความผกผันของภาวะเศรษฐกิจ ภัยธรรมชาติที่รุนแรงทำให้เกิดการสูญเสียทั้งชีวิตและทรัพย์สิน ทั้งยังเป็นการตอบสนองนโยบายการสร้างหลักประกันถ้วนหน้าของรัฐบาล ที่ต้องการให้ทุกครัวเรือนมีหลักประกันที่มั่นคงเป็นของตนเอง และลดภาระที่ต้องพึ่งพารัฐซึ่งอาจไม่พอเพียงและไม่ทันการณ์ 
นายสุทัศน์ ปัทมสิริวัฒน์ ประธาน สอ.กฟผ. กล่าวว่า สอ.กฟผ.เป็นองค์กรที่ให้บริการทางการเงิน สวัสดิการต่างๆ แก่สมาชิกมายาวนานกว่า 31 ปี และปัจจุบัน สอ.กฟผ.มีสินทรัพย์รวม 5.37 หมื่นล้านบาท ทุนเรือนหุ้น 2.64 หมื่นล้านบาท และมีสมาชิก 2.99 หมื่นคน